CELEX: 32015R0111
Language: sk
Date: 2015-01-26 00:00:00
Title: Vykonávacie nariadenie Komisie (EÚ) 2015/111 z  26. januára 2015 , ktorým sa stanovujú opatrenia na zmiernenie vážneho ohrozenia ochrany populácie morony striebristej ( Dicentrarchus labrax ) v Keltskom mori, Lamanšskom prielive, Írskom mori a južnej časti Severného mora

27.1.2015   
            
            
               SK
            
            
               Úradný vestník Európskej únie
            
            
               L 20/31
            
         VYKONÁVACIE NARIADENIE KOMISIE (EÚ) 2015/111
   z 26. januára 2015,
   ktorým sa stanovujú opatrenia na zmiernenie vážneho ohrozenia ochrany populácie morony striebristej (Dicentrarchus labrax) v Keltskom mori, Lamanšskom prielive, Írskom mori a južnej časti Severného mora
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 12 ods. 1,
   keďže:
   
               (1)
            
            
               V článku 12 nariadenia (EÚ) č. 1380/2013 sa stanovuje, že na základe riadne odôvodnených vážnych a naliehavých dôvodov týkajúcich sa vážneho ohrozenia ochrany morských biologických zdrojov možno prijať núdzové opatrenia. Na základe odôvodnenej žiadosti členského štátu alebo z vlastnej iniciatívy môže Komisia v záujme zmiernenia uvedeného ohrozenia prijať takéto núdzové opatrenia vo forme ihneď uplatniteľných vykonávacích aktov platných najviac šesť mesiacov.
            
         
               (2)
            
            
               Podľa vedeckých informácií od Medzinárodnej rady pre výskum mora (ICES), ako aj od Vedeckého, technického a hospodárskeho výboru pre rybárstvo (STECF) populácia morony striebristej (Dicentrarchus labrax) v Keltskom mori, Lamanšskom prielive, Írskom mori a južnej časti Severného mora vykazuje rapídny úbytok biomasy spôsobený jednak čoraz nižším doplňovaním mlade a jednak čoraz vyššou rybolovnou úmrtnosťou. Biomasa neresiacej sa populácie sa približuje k najnižšej historicky pozorovanej úrovni. Súčasná rybolovná úmrtnosť tejto populácie takmer štvornásobne prevyšuje udržateľnú úroveň. Rada ICES preto odporúča prijať opatrenia zamerané na výrazné zníženie rybolovnej úmrtnosti v celej tejto populácií.
            
         
               (3)
            
            
               Spojené kráľovstvo listom z 19. decembra 2014 požiadalo Komisiu o prijatie opatrenia podľa článku 12 nariadenia (EÚ) č. 1380/2013, ktorým by sa v divízii ICES VIIe zakázal v období od januára do apríla 2015 cielený rybolov morony striebristej pelagickým výstrojom, aby sa vďaka ochrane neresiacich sa húfov dosiahlo zníženie rybolovného tlaku. O žiadosti bolo upovedomené Belgicku, Francúzsko, Írsko a Holandsko, ako aj Poradný výbor pre severozápadné vody a Poradný výbor pre Severné more. Belgicko, Francúzsko a Holandsko zaslali Komisii svoje pripomienky.
            
         
               (4)
            
            
               Pripomienky Francúzska sa týkajú uplatniteľnosti článku 12 nariadenia č. 1380/2013, ohrozenia spôsobeného rybolovnými činnosťami a postupom, dôkazu závažného ohrozenia a rizika diskriminácie medzi jednotlivými druhmi rybolovu. Belgicko sa k žiadosti Spojeného kráľovstva vyjadrilo kladne. Holandsko navrhlo rozšíriť opatrenia na väčšiu oblasť a ďalšie druhy rybolovu. K rozsahu pôsobnosti článku 12 nariadenia č. 1380/2013 a postupu podľa daného článku je potrebné uviesť, že toto ustanovenie nie je obmedzené na jednu príčinu ohrozenia a možno ho teda uplatniť na každé ohrozenie, bez ohľadu na to, či bolo spôsobené rybolovnými činnosťami alebo inými príčinami, a lehoty uvedené v danom článku sú odôvodnené naliehavosťou potreby riešiť situáciu vážneho ohrozenia. Dôkaz vážneho ohrozenia morony striebristej predstavujú v tomto prípade vedecké informácie uvedené ďalej v texte.
            
         
               (5)
            
            
               V období od decembra do apríla sa jedince morony striebristej v určitých oblastiach zhlukujú do húfov na účely neresenia. Táto reprodukčná fáza je pre populáciu tohto druhu rozhodujúca. Cielený rybolov v týchto neresiacich sa húfoch sa vykonáva práve v tomto období a významnou mierou sa podieľa na celkovej rybolovnej úmrtnosti populácie a obzvlášť na znížení počtu dospelých rýb v reprodukčnom veku. Štatistiky o úlovkoch potvrdzujú, že pri tejto rybolovnej praxi prichádza populácia najmä o dospelé jedince, ktoré sa tak nemôžu ďalej podieľať na jej reprodukcii.
            
         
               (6)
            
            
               Podľa vedeckého posúdenia rady ICES a výboru STECF je komerčný rybolov pelagickými vlečnými sieťami zodpovedný za viac ako 25 % rybolovnej úmrtnosti.
            
         
               (7)
            
            
               Vážne ohrozenie ochrany morských biologických druhov možno konštatovať vzhľadom na riziko vážneho ohrozenia reprodukčnej schopnosti populácie, jednak v dôsledku rapídneho úbytku biomasy neresiacej sa populácie a jednak v dôsledku predpokladu, že pokračujúci cielený rybolov by mohol spôsobiť nenapraviteľnú škodu na neresiacej sa populácii. Komisia zastáva názor, že v tomto prípade ide o riadne odôvodnené vážne a naliehavé dôvody, pretože: 1. už sa začalo obdobie neresenia a 2. začal sa aj rybolov v tejto neresiacej sa populácii. Nutnosť okamžite konať a prijať počas prebiehajúceho obdobia neresenia morony striebristej opatrenia, ktoré budú ihneď uplatniteľné a ostanú v platnosti do 30. apríla 2015, je podložená aj vedeckými dôkazmi.
            
         
               (8)
            
            
               Je preto nevyhnutné urýchlene prijať opatrenia, ktorými sa počas mimoriadne rizikového obdobia neresenia, t. j. od januára do 30. apríla 2015, zakáže cielený rybolov morony striebristej pelagickými vlečnými sieťami. V prípade odkladu tejto ochrany by núdzové opatrenia mohli byť menej účinné alebo úplne neúčinné. V záujme posilnenia účinnosti týchto opatrení by sa prevádzkovateľom mala uložiť povinnosť neprijímať prekládky a vylodenia jedincov morony striebristej ulovených počas obdobia účinnosti tohto nariadenia.
            
         
               (9)
            
            
               V záujme účinnej ochrany neresiacich sa húfov, ktorých poloha sa neustále mení, by sa núdzové opatrenia mali vzťahovať na celú oblasť rozšírenia populácie, t. j. Keltské more, Lamanšský prieliv, Írske more a južnú časť Severného mora (divízie ICES IVb, c a VIIa, d – h) a na rybolov pelagickými vlečnými sieťami. Keďže nie sú k dispozícii úplné informácie o rozšírení populácie, dané opatrenia sa vzťahujú aj na divízie ICES VIIj a k, aby sa predišlo presunu rybolovnej činnosti do týchto divízii.
            
         
               (10)
            
            
               Alternatívnymi opatreniami, ktoré navrhlo Francúzsko, by sa vzhľadom na ich neistú účinnosť nedosiahol rovnaký výsledok ako opatrením, ktoré je predmetom tohto nariadenia. Okrem toho je možné, že v neskoršej fáze bude v záujme ochrany populácie morony striebristej potrebné prijať ďalšie opatrenia súvisiace s vplyvom iných druhov rybolovu.
            
         
               (11)
            
            
               Francúzsko poskytlo informácie, z ktorých vyplýva, že plavidlá, ktoré lovia pelagickým výstrojom s veľkosťou ôk od 32 do 69 mm, nevykonávajú cielený rybolov morony striebristej a ich vedľajšie úlovky majú na jej populáciu minimálny vplyv.
            
         
               (12)
            
            
               Situácia populácie morony striebristej v predmetných oblastiach spĺňa všetky kritériá riadne odôvodnených vážnych a naliehavých dôvodov týkajúcich sa vážneho ohrozenia ochrany tejto populácie a Komisia teda podľa článku 12 nariadenia (EÚ) č. 1380/2013 môže z vlastnej iniciatívy prijať opatrenia, ktoré sú predmetom tohto nariadenia a ktorých rozsah prekračuje rámec žiadosti Spojeného kráľovstva.
            
         
               (13)
            
            
               Opatrenia stanovené v tomto nariadení budú predložené na vyjadrenie stanoviska Výboru pre rybolov a akvakultúru,
            
         PRIJALA TOTO NARIADENIE:
   Článok 1
   Predmet úpravy
   Týmto nariadením sa stanovujú núdzové opatrenia pre populáciu morony striebristej v divíziách ICES IVb, c, VIIa, d – k, ktorých cieľom je zmierniť bezprostredné a vážne ohrozenie tejto populácie.
   Článok 2
   Opatrenia
   Počas obdobia uplatňovania tohto nariadenia je v divíziách ICES IVb, c, VIIa, d – k zakázaný rybolov morony striebristej (Dicentrarchus labrax) pomocou pelagických vlečných sietí [pelagické vlečné siete s vodiacimi štítmi (OTM), pelagické párové vlečné siete (PTM)], ktorých koncový rukávec má oká veľkosti 70 mm alebo viac.
   Plavidlá používajúce dané typy výstroja okrem toho nesmú ponechávať na palube, premiestňovať, prekladať alebo vyloďovať jedince morony striebristej ulovené v uvedenej oblasti počas obdobia uplatňovania tohto nariadenia.
   Členské štáty musia 14 dní po skončení každého mesiaca nahlasovať Komisii úlovky morony striebristej ulovené pelagickým výstrojom (OTM alebo PTM).
   Článok 3
   Nadobudnutie účinnosti
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa do 30. apríla 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. januára 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 28.12.2013, s. 22.